Avgjørelsen om å bygge stasjon, jernbane og flyplass ble tatt av Stortinget den 8. oktober 1992. NSB Gardermobanen AS, et eget datterselskap av daværende Norges Statsbaner, fikk oppdraget med å bygge og eie jernbanen og stasjonen, samtidig som de skulle drive flytogdriften når den kom igang. Byggingen skjedde parallelt med byggingen av hovedflyplassen og stasjonen er i samme stil som resten av flyplassen.